মঞ্চে দুই সাংসদ। তাঁদের মধ্যে একজন দলের যুব সভাপতি অভিষেক বন্দ্যোপাধ্যায়। অন্যজন বাঁকুড়ার সাংসদ সৌমিত্র খান। কিন্তু পঞ্চায়েত নির্বাচনের মাত্র দু’দিন আগে তাঁদের মুখ থেকে দু’রকম নির্দেশ পেয়ে যেন কিছুটা বিভ্রান্ত বাঁকুড়ার তৃণমূল নেতা-কর্মীরা।
অভিষেক নিজে যেখানে বিরোধীরা যাতে ভোট দিতে পারে তা নিশ্চিত করার নির্দেশ দিলেন, সেখানে সৌমিত্র খান বিরোধীদের গ্রাম থেকে তাড়িয়ে প্রয়োজনে বুথ দখল করার নির্দেশ দিলেন দলীয় কর্মীদের।

এই বিষয়ে অন্যান্য খবর

ভিলেন মমতা নন, পঞ্চায়েত ঝামেলার আসল খলনায়ক কলকাতাতেই লুকিয়ে


সোমবারের ভোটের আগে শুক্রবার বাঁকুড়ার বিক্রমপুর হাইস্কুলের মাঠে একটি প্রচার সভায় যোগ দিয়েছিলেন অভিষেক। সেই একই সভায় হাজির ছিলেন সৌমিত্র খানও। 
অভিষেকের আগেই বক্তব্য রাখেন সৌমিত্র। তিনি কোনওরকম রাখঢাক না করেই কর্মীদের উদ্দেশে বলেন, ‘‘যারা বিজেপি করে, তাদের দরকার হলে ভোটের দিন গ্রামছাড়া করে দিন। প্রয়োজন হলে বুথ দখল করুন। যাই করুন না কেন, মনে রাখবেন বিজেপি যাতে একটিও আসন না পায়, তা নিশ্চিত করতে হবে।’’ সৌমিত্র খান যখন একথা বলছেন, তখনও অবশ্য মঞ্চে আসেননি অভিষেক বন্দ্যোপাধ্যায়।
দেখুন ভিডিও
 

এর পরেই বক্তব্য রাখতে ওঠেন অভিষেক। দলীয় সাংসদের বক্তব্যে বিতর্ক তৈরি হতে পারে বুঝেই হয়তো কর্মীদের উদ্দেশে তিনি বলেন, সিপিএম এবং বিজেপি নেতারা যাতে নিজেদের ভোট নিজেরা দিতে পারেন, সেটা যেন নিশ্চিত করা হয়। অভিষেকের অবশ্য দাবি, বিরোধীরা ভোট দিলেও স্বচ্ছন্দে জয়লাভ করবে তৃণমূল।
এর আগে বিরোধীদের কোণঠাসা করার এমন নিদান প্রকাশ্যেই দিয়েছেন তৃণমূলের বীরভূম জেলা সভাপতি অনুব্রত মণ্ডল। শুক্রবারের সভা মঞ্চ থেকে সৌমিত্র খানও বলেন, বিরোধীদের গ্রামছাড়া করতে বাঁকুড়াতেও প্রয়োজনে বীরভূম মডেল কাজে লাগাতে পারেন শাসক দলের কর্মীরা।